CELEX: 32021R1367
Language: el
Date: 2021-08-06 00:00:00
Title: Εκτελεστικός κανονισμός (ΕΕ) 2021/1367 της Επιτροπής της 6ης Αυγούστου 2021 σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία

17.8.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 294/1
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/1367 ΤΗΣ ΕΠΙΤΡΟΠΗΣ
         της 6ης Αυγούστου 2021
         σχετικά με τη δασμολογική κατάταξη ορισμένων εμπορευμάτων στη Συνδυασμένη Ονοματολογία
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 952/2013 του Ευρωπαϊκού Κοινοβουλίου και του Συμβουλίου, της 9ης Οκτωβρίου 2013, για τη θέσπιση του ενωσιακού τελωνειακού κώδικα (1), και ιδίως το άρθρο 57 παράγραφος 4 και το άρθρο 58 παράγραφος 2,
         Εκτιμώντας τα ακόλουθα:
         
                     (1)
                  
                  
                     Για να εξασφαλιστεί η ομοιόμορφη εφαρμογή της Συνδυασμένης Ονοματολογίας που προσαρτάται στον κανονισμό (ΕΟΚ) αριθ. 2658/87 του Συμβουλίου (2), είναι αναγκαίο να θεσπιστούν μέτρα όσον αφορά την κατάταξη των εμπορευμάτων που αναφέρονται στο παράρτημα του παρόντος κανονισμού.
                  
               
                     (2)
                  
                  
                     Ο κανονισμός (ΕΟΚ) αριθ. 2658/87 προβλέπει τους γενικούς κανόνες για την ερμηνεία της Συνδυασμένης Ονοματολογίας (ΣΟ). Οι εν λόγω κανόνες ισχύουν επίσης και για κάθε άλλη ονοματολογία η οποία βασίζεται εν όλω ή εν μέρει στη ΣΟ ή προσθέτει σε αυτήν οποιαδήποτε νέα υποδιαίρεση και θεσπίζεται με ειδικές διατάξεις της Ένωσης με σκοπό την εφαρμογή δασμολογικών και άλλων μέτρων σχετικά με τις εμπορευματικές συναλλαγές.
                  
               
                     (3)
                  
                  
                     Κατ’ εφαρμογή αυτών των γενικών κανόνων, τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα θα πρέπει να καταταγούν στον κωδικό ΣΟ που εμφαίνεται στη στήλη (2), για τους λόγους που αναφέρονται στη στήλη (3) του εν λόγω πίνακα.
                  
               
                     (4)
                  
                  
                     Είναι σκόπιμο να προβλεφθεί ότι ο δικαιούχος των δεσμευτικών δασμολογικών πληροφοριών, οι οποίες έχουν εκδοθεί σχετικά με τα εμπορεύματα που αφορά ο παρών κανονισμός και δεν είναι σύμφωνες με τον παρόντα κανονισμό, μπορεί να συνεχίσει να τις επικαλείται επί μια ορισμένη χρονική περίοδο, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013. Η περίοδος αυτή θα πρέπει να είναι τρίμηνη.
                  
               
                     (5)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Τελωνειακού Κώδικα,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τα εμπορεύματα που περιγράφονται στη στήλη (1) του πίνακα που περιλαμβάνεται στο παράρτημα κατατάσσονται στη Συνδυασμένη Ονοματολογία στον κωδικό ΣΟ που αναφέρεται στη στήλη (2) του εν λόγω πίνακα.
         
         
            Άρθρο 2
            Οι δεσμευτικές δασμολογικές πληροφορίες που δεν είναι σύμφωνες με τον παρόντα κανονισμό μπορούν να συνεχίσουν να αποτελούν αντικείμενο επίκλησης, σύμφωνα με τις διατάξεις του άρθρου 34 παράγραφος 9 του κανονισμού (ΕΕ) αριθ. 952/2013, κατά τη διάρκεια περιόδου τριών μηνών από την ημερομηνία έναρξης της ισχύος του παρόντος κανονισμού.
         
         
            Άρθρο 3
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 6 Αυγούστου 2021.
            
               
                  Για την Επιτροπή
               
               Γεράσιμος ΘΩΜΑΣ
               
                  Γενικός Διευθυντής
               
               
                  Γενική Διεύθυνση Φορολογίας και Τελωνειακής Ένωσης
               
            
         
         
            (1)  ΕΕ L 269 της 10.10.2013, σ. 1.
         
            (2)  Κανονισμός (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο (ΕΕ L 256 της 7.9.1987, σ. 1).
      
      
         
            ΠΑΡΑΡΤΗΜΑ
            
                        Περιγραφή των εμπορευμάτων
                     
                     
                        Κατάταξη (κωδικός ΣΟ)
                     
                     
                        Αιτιολογία
                     
                  
                        (1)
                     
                     
                        (2)
                     
                     
                        (3)
                     
                  
                        Τετράτροχο όχημα με ηλεκτροκινητήρα DC 24 V 800 W που τροφοδοτείται από δύο επαναφορτιζόμενες μπαταρίες 12 V με χωρητικότητα 45 Ah. Έχει πλάτος 65 cm, μήκος 125 cm και ύψος 129 cm περίπου (μετρημένο στην πλάτη του καθίσματος, 85 cm με την πλάτη του καθίσματος κατεβασμένη). Το συνολικό του βάρος είναι περίπου 107 kg (108 kg συμπεριλαμβανομένων και των μπαταριών). Το ανώτατο βάρος του ανέρχεται σε περίπου 130 kg.
                        Το όχημα παρουσιάζει τα ακόλουθα χαρακτηριστικά:
                        
                                    —
                                 
                                 
                                    οριζόντια πλατφόρμα που συνδέει τα εμπρόσθια και οπίσθια τμήματα· η πλατφόρμα δεν μπορεί να ρυθμιστεί με κανέναν τρόπο (π.χ. να διπλωθεί ή να μεταβληθεί η κλίση της) για να προσαρμοστεί στις ανάγκες του χρήστη,
                                 
                              
                                    —
                                 
                                 
                                    δύο άξονες με ελατήριο, οπίσθιος κινητήριος άξονας και μεταξόνιο 820 mm,
                                 
                              
                                    —
                                 
                                 
                                    δυνατότητα κλίσης 130,
                                 
                              
                                    —
                                 
                                 
                                    κύκλο στροφής 210 cm,
                                 
                              
                                    —
                                 
                                 
                                    δύο σετ φουσκωτών ελαστικών (τα οπίσθια ελαστικά είναι μεγαλύτερα από τα εμπρόσθια),
                                 
                              
                                    —
                                 
                                 
                                    περιστρεφόμενο κάθισμα που μπορεί να προσαρμοστεί, με ρυθμιζόμενο ύψος, στηρίγματα, υποστηρίγματα βραχιόνων και αντιολισθητική επιφάνεια για τα πόδια,
                                 
                              
                                    —
                                 
                                 
                                    Ρυθμιζόμενη αναδιπλούμενη κολώνα διεύθυνσης με τιμόνια ελλειπτικού σχήματος,
                                 
                              
                                    —
                                 
                                 
                                    εμπρόσθια και οπίσθια φώτα, ενδείκτες κατεύθυνσης και κάτοπτρα οπισθοπορείας.
                                 
                              Η κολώνα διεύθυνσης έχει επίσης ταμπλό με διακόπτη, έλεγχο ταχύτητας, κουμπί κόρνας, κουμπί για λειτουργία κινητήρα στο ρελαντί, διακόπτη των φώτων φλας, διακόπτη φωτός, ένδειξη κατάστασης της μπαταρίας και ρυθμιστή ταχύτητας.
                        Το όχημα διαθέτει δύο μοχλούς χειρισμού για χειροκίνητη επιτάχυνση, πέδηση και αναστροφή κίνησης. Το σύστημα διεύθυνσης μπορεί να ρυθμιστεί για να καταστεί δυνατός ο χειρισμός με ένα χέρι.
                        Διαθέτει «έξυπνο» ηλεκτρομαγνητικό σύστημα πέδησης με ανατροφοδότηση.
                        Με πλήρως φορτισμένες μπαταρίες, το όχημα έχει μέγιστη εμβέλεια έως και 45 χιλιόμετρα και η μέγιστη ταχύτητα που μπορεί να φτάσει είναι περίπου 15-16 km/h.
                        Μπορεί να είναι εξοπλισμένο με μικρούς τροχούς πρόληψης της ανατροπής στο οπίσθιο τμήμα του, με καλάθι αγορών, θήκη μπαστουνιού κ.λπ.
                        Το όχημα μπορεί να στοιβαχθεί για λόγους μεταφοράς. Μπορεί να χρησιμοποιηθεί σε δρόμους, πεζοδρόμια, πεζόδρομους, μονοπάτια σε πάρκα, ποδηλατόδρομους και ορισμένα μονοπάτια αναψυχής ή ζώνες κυκλοφορίας πεζών (π.χ. εμπορικά κέντρα).
                        Βλέπε εικόνα (*1).
                     
                     
                        8703 10 18 
                     
                     
                        Η κατάταξη διέπεται από τους Γενικούς Κανόνες 1 και 6 για την ερμηνεία της Συνδυασμένης Ονοματολογίας, και από το κείμενο των κωδικών ΣΟ 8703 , 8703 10  και 8703 10 18 .
                        Η κατάταξη στην κλάση 8713  ως αμαξάκι τύπου πολυθρόνας ή άλλο όχημα για αναπήρους αποκλείεται, διότι το όχημα δεν είναι ειδικά κατασκευασμένο για τη μεταφορά αναπήρων: δε διαθέτει ειδικά στοιχεία για την ανακούφιση κάποιας αναπηρίας.
                        Αν και το όχημα είναι σχεδιασμένο έτσι ώστε το σύστημα διεύθυνσης να μπορεί να ελέγχεται με ένα χέρι και διαθέτει άνετο περιστρεφόμενο κάθισμα με στηρίγματα και αντιολισθητική επιφάνεια για τα πόδια (και μπορεί να είναι εξοπλισμένο, προαιρετικά, με μικρούς τροχούς πρόληψης της ανατροπής), αυτά τα χαρακτηριστικά δεν αποτελούν αντικειμενικά ειδικά στοιχεία σχεδιασμένα για την ανακούφιση κάποιας αναπηρίας (βλέπε επίσης τις Επεξηγηματικές Σημειώσεις της Συνδυασμένης Ονοματολογίας (ΕΣΣΟ) για τη διάκριση 8713 90 00 , τις Επεξηγηματικές Σημειώσεις του Εναρμονισμένου Συστήματος για την κλάση 8713  και τη γνωμοδότηση δασμολογικής κατάταξης του ΕΣ 8703.10/1).
                        Επιπλέον, τα οχήματα που διαθέτουν ξεχωριστή και ρυθμιζόμενη κολώνα διεύθυνσης και εκείνα των οποίων η μέγιστη ταχύτητα υπερβαίνει τα 10 χιλιόμετρα την ώρα αποκλείονται από την κλάση 8713  (βλέπε επίσης ΕΣΣΟ για τη διάκριση 8713 90 00 ).
                        Το όχημα χρησιμοποιείται για τη μεταφορά ατόμων και κατά την προσκόμιση στις τελωνειακές αρχές δεν αναγνωρίζεται ως όχημα που προορίζεται αποκλειστικά για αναπήρους (βλέπε υπόθεση C-198/15  (1)), βάσει των αντικειμενικών χαρακτηριστικών και ιδιοτήτων του που πρέπει να εξακριβωθούν κατά τη στιγμή του τελωνισμού (βλέπε υπόθεση C-286/15  (2)). Οποιαδήποτε επακόλουθη τροποποίηση του οχήματος μετά τον τελωνισμό δεν λαμβάνεται υπόψη, όπως και οποιαδήποτε αξιολόγηση του οχήματος που μπορεί να διεξαχθεί από εθνική αρχή για διαφορετικούς λόγους από αυτούς που καθορίζονται στην τελωνειακή νομοθεσία.
                        Το όχημα είναι ειδικού τύπου όχημα για τη μεταφορά προσώπων.
                        Ως εκ τούτου, πρέπει να καταταχθεί στον κωδικό ΣΟ 8703 10 18  ως αυτοκίνητο όχημα που είναι κατασκευασμένο κυρίως για τη μεταφορά προσώπων, παρόμοιο με τα ειδικά οχήματα για τη μεταφορά προσώπων πάνω στα γήπεδα του γκολφ.
                     
                  
               
            
               (*1)  Η εικόνα έχει αποκλειστικά ενημερωτικό σκοπό.
            
               (1)  Απόφαση του Δικαστηρίου, της 26ης Μαΐου 2016, Invamed Group Ltd κ.λπ. κατά Commissioners for Her Majesty’s Revenue & Customs, υπόθεση C-198/15, ECLI:EU:C:2016:362.
            
               (2)  Απόφαση του Δικαστηρίου, της 26ης Μαΐου 2016, Latvijas propāna gaze, υπόθεση C-286/15, ECLI:EU:C:2016:363, σκέψη 33.